Tallinna Kaubamaja Kinnisvara AS ja MSI Grupp AS koostöös Tallinna Linnaplaneerimise Ameti ja Eesti Arhitektide Liiduga kuulutavad välja arhitektuurivõistluse Kaubamaja kvartali ehk Gonsiori tn 2/Rävala pst 6 kinnistute uushoonestamiseks. Mainekale arhitektuurivõistlusele oodatakse osalema Eesti parimaid arhitekte ja rahvusvahelisi büroosid. Võistlustööde esitamise tähtaeg on 21. september 2017 ning võistluse auhinnafondiks 55 000 eurot.
Eesti Arhitektuurimuuseumis kuulutati täna pidulikult välja Kalevi keskstaadioni arhitektuurikonkursi tulemused, mille võitis ideekavand pealkirjaga Katel. Võidutöö autoriteks on Karli Luik, Johan Tali ja Martin McLean arhitektuuribüroost Kontekst AB OÜ. Staadioni ehituse esimene etapp, millega renoveeritakse staadion ja rajatakse uued tribüünid ning pealtvaatajate kohtade arv suureneb 15 000-ni, valmib laulu- ja tantsupeo ajaks 2019. aastal.
Saue linnavalitsuses kuulutati täna pidulikult välja Saue ühendvallamaja arhitektuurivõistluse tulemused. Konkursi võitis ideekavand pealkirjaga Triangel, mille autoriteks on Karli Luik ja Johan Tali arhitektuuribüroost Kontekst AB OÜ. Uue vallamaja valmimist loodetakse 2018. aasta lõpul või 2019. aasta esimesel poolel.
4. mail arutati Tartus Eesti Arhitektide Liidu (EAL) eestvedamisel ERMi ümbritsevate planeeringualade tulevikku. EALi hinnangul ei suuda elurajoon üksi ERMi ümbrust piisavalt väärtustada, selleks on vaja mitmekülgsemat ruumilist lähenemist. Parima lahenduse leidmiseks soovitab EAL korraldada avaliku linnafoorumi või ideekonkursi, kus leitaks terviklik visioon ümbritsevate alade arendamiseks.